SKRIFTLIG FORESPØRGSEL E-1978/01

af Juan Naranjo Escobar (PPE-DE) til Kommissionen

(5. juli 2001)

Om: Nye prøver til kontrol af forurenende emissioner

De nye prøver, som skal gennemføres med henblik på at måle emissionen af forurenende gasser fra dieselkøretøjer, kan beskadige køretøjerne, fordi de

undertiden udsættes for accelerationer, der overskrider de af fabrikken fastlagte grænser. Disse prøver er fastlagt i et direktiv, som kræver, at køretøjernes udstødningsrør renses via mindst tre frie accelerationscyklusser eller en tilsvarende metode. Med henblik herpå accelereres motorerne i frigear til 5 000-5 500 omdrejninger i minuttet, uagtet at fabrikanten tilråder, at man ikke overskrider 2 200 omdrejninger i minuttet.

På denne baggrund har bilistsammenslutningen AEA anmodet Kommissionen om at ændre den gældende lovgivning, som ud over at være til skade for brugerne går ud over de ellers fortjenstfulde kontrolsteders image, idet det til syvende og sidst er dem, der bliver gjort ansvarlige for skader opstået som følge af disse prøver.

Agter Kommissionen at gøre noget ved de problemer, som AEA har peget på, ikke mindst i betragtning af, at to-tre gentagelser af disse prøver undertiden ikke er nok til at fastslå emissionsniveauet med sikkerhed, hvorfor køretøjerne må udsættes for en endnu større belastning?

Svar afgivet på Kommissionens vegne af Loyola de Palacio

(6. september 2001)

I de sidste ti år er der sket løbende forbedringer af motorkøretøjers udstødningsgasser. Det skyldes især bedre motorteknologi og renere brændstoffer, og forbedringer på områderne fortsætter. Efterhånden som emissionsreduktionsteknologien udvikles, må man sikre, at kontrolprocedurer og standarder i forbindelse med tekniske kontroller også kan afsløre meget forurenende motorkøretøjer.

Den tekniske kontrol af udstødningsgasser skal identificere kraftigt forurenende motorkøretøjer, dvs. hvor forureningen overstiger fastsatte grænseværdier. Den tekniske kontrol af udstødningsgassers røgtæthed skal være relativt hurtig, enkel og billig. Formålet er ikke at forsøge at genskabe virkelige forhold men at finde frem til meget dårligt vedligeholdte motorkøretøjer.

Dieselkøretøjers udstødningsgasser måles for røgtæthed ved fri acceleration, hvor motoren accelereres mod sin egen inerti. Den tekniske kontrol blev først obligatorisk fra den 1. januar 1996(1).

Nogle medlemsstater som kontrollerer udstødningsgassers røgtæthed, har konstateret motorskader. Skaderne kan opstå, hvis motoren er i dårlig vedligeholdelsesstand og hvis den ikke er klargjort, dvs. at kontrollen sker efter koldstart.

I lyset af disse problemer anmodede Kommissionen det internationale udvalg for motorkøretøjsinspektion (CITA) om at ændre kontrolmåden og metoden. På basis af medlemmernes erfaringer med manglende mulighed for at gentage kontrollen af røgtætheden og motorskader, foreslog CITA en ny teknisk kontrol, hvor man begrænsede motorens acceleration og indførte et klargøringskrav for at sikre, at motoren var varm inden målingen blev foretaget. Anbefalingerne blev indføjet i et ændret direktiv(2), som er trådt i kraft for nyligt.

De ansvarlige myndigheder skal derfor nu uddanne kontrolpersonalet, så de er bekendte med og kan efterleve direktivets bestemmelser, herunder især det indledende eftersyn (for at sikre, at der ikke er nogle motorfejl, som kunne medføre skader under den tekniske kontrol), fastsættelse af en minimumstemperatur for motorens klargøring, og accelerationsgraden.

Ligesom for moderne benzindrevne køretøjer, skal nye diesel personbiler udstyres med egendiagnosesystemer fra 2003 og lette kommercielle køretøjer skal være udstyret med sådanne systemer fra 2005. Egendiagnosesystemet overvåger emissionskontrolsystemets funktion og når det er installeret, kan det være et omkostningseffektivt alternativ til fysisk prøvning af dieselmotorer. Kommissionen arbejder i øjeblikket på at finde frem til den bedste måde at inkludere denne risikofrie teknologi i den tekniske kontrol.

I mellemtiden og hvad angår eksisterende motorkøretøjer, er måling af udstødningsgassers røgtæthed nødvendig for at sikre, at meget forurenende køretøjer identificeres og først får køretilladelse, når dette forhold er korrigeret.

(1) Direktiv 92/55/EØF, EFT L 225 af 10.8.1992.

(2) Direktiv 1999/52/EF, EFT L 142 af 5.6.1999.